CELEX: 52021PC0677
Language: fi
Date: 2021-10-27
Title: Ehdotus NEUVOSTON PÄÄTÖS Välimeren merellisen ympäristön ja rannikkoalueiden suojelemisesta tehdyssä yleissopimuksessa (’Barcelonan yleissopimus’) Euroopan unionin puolesta otettavasta kannasta päätökseen hyväksyä Välimeren suojelemisesta maalta peräisin olevalta ja maalla tapahtuvan toiminnan aiheuttamalta pilaantumiselta tehdyn pöytäkirjan (’LBS-pöytäkirja’) 15 artiklan puitteissa muutoksia Välimeren meriroskan hallintaa koskevaan alueelliseen suunnitelmaan

EUROOPAN KOMISSIO
            Bryssel 27.10.2021
            COM(2021) 677 final
            2021/0354(NLE)
            
            Ehdotus
            NEUVOSTON PÄÄTÖS
            Välimeren merellisen ympäristön ja rannikkoalueiden suojelemisesta tehdyssä yleissopimuksessa (’Barcelonan yleissopimus’) Euroopan unionin puolesta otettavasta kannasta päätökseen hyväksyä Välimeren suojelemisesta maalta peräisin olevalta ja maalla tapahtuvan toiminnan aiheuttamalta pilaantumiselta tehdyn pöytäkirjan (’LBS-pöytäkirja’) 15 artiklan puitteissa muutoksia Välimeren meriroskan hallintaa koskevaan alueelliseen suunnitelmaan
            
               
         
         
            
               PERUSTELUT
            
            
               1.Ehdotuksen kohde
            
            
               Tämä ehdotus koskee Välimeren merellisen ympäristön ja rannikkoalueiden suojelemisesta tehdyn yleissopimuksen, jäljempänä ’Barcelonan yleissopimus’, ja sen pöytäkirjojen sopimuspuolten 22. kokouksessa unionin puolesta otettavaa kantaa päätökseen hyväksyä Välimeren suojelemisesta maalta peräisin olevalta ja maalla tapahtuvan toiminnan aiheuttamalta pilaantumiselta tehdyn pöytäkirjan, jäljempänä ’LBS-pöytäkirja’, 15 artiklan puitteissa muutoksia Välimeren meriroskan hallintaa koskevaan alueelliseen suunnitelmaan.
            
            
               2.Ehdotuksen tausta
            
            
               2.1.Yleissopimus Välimeren merellisen ympäristön ja rannikkoalueiden suojelemisesta ja sen pöytäkirjat
            
            
               Välimeren alueen toimintasuunnitelman yhteydessä hyväksytty Barcelonan yleissopimus ja sen seitsemän pöytäkirjaa muodostavat keskeisen alueellisen ja oikeudellisesti sitovan monenvälisen ympäristösopimuksen Välimeren aluetta varten.
            
            
               Pöytäkirja Välimeren suojelemisesta maalta peräisin olevalta ja maalla tapahtuvan toiminnan aiheuttamalta pilaantumiselta (’LBS-pöytäkirja’) on yksi Barcelonan yleissopimuksen seitsemästä pöytäkirjasta. Sen tavoitteena on huolehtia kaikista tarvittavista toimenpiteistä jätteen ja muun aineen mereen laskemisen aiheuttaman pilaantumisen ehkäisemiseksi, vähentämiseksi ja poistamiseksi Välimeren alueella siinä määrin kuin se on mahdollista.
            
            
               Euroopan unioni on (muutetun) LBS-pöytäkirjan
                  1
                osapuoli. 
            
            
               2.2.Barcelonan yleissopimuksen ja sen pöytäkirjojen sopimuspuolten kokous  
            
            
               Barcelonan yleissopimuksen ja sen pöytäkirjojen sopimuspuolten kokouksessa kokoontuvat ministerit ja johtavassa asemassa olevat virkamiehet, jotka edustavat kaikkia Barcelonan yleissopimuksen ja sen pöytäkirjojen sopimuspuolia. Sopimuspuolet kokoontuvat 7.–10. joulukuuta 2021 Antalyassa Turkissa.
            
            
               Barcelonan yleissopimuksen 25 artiklan mukaisesti Euroopan unioni, jäljempänä ’EU’, käyttää äänioikeuttaan äänimäärällä, joka on yhtä suuri kuin tämän yleissopimuksen tai sen yhden tai useamman pöytäkirjan sopimuspuolina olevien EU:n jäsenvaltioiden määrä. EU ei käytä äänioikeuttaan, kun sen jäsenvaltiot käyttävät omaa äänioikeuttaan, ja päinvastoin. 
            
            
               LBS-pöytäkirjan 15 artiklan 1 kohdan mukaan päätökset toimintasuunnitelmien, ohjelmien ja toimenpiteiden hyväksymisestä tehdään läsnäolevien ja äänestävien sopimuspuolten kahden kolmasosan enemmistöllä. 
            
            
               2.3.Barcelonan yleissopimuksen ja sen pöytäkirjojen sopimuspuolten 22. kokous
            
            
               Seuraavassa ministerikokouksessa Barcelonan yleissopimuksen ja sen pöytäkirjojen sopimuspuolten on määrä hyväksyä päätös muutosten tekemisestä LBS-pöytäkirjan 15 artiklan puitteissa Välimeren meriroskan hallintaa koskevaan alueelliseen suunnitelmaan, jäljempänä ’ suunniteltu säädös’.
            
            
               Alueelliset suunnitelmat sitovat unionia LBS-pöytäkirjan 15 artiklan 3 kohdan mukaisesti. 
            
            
               3.Unionin puolesta otettava kanta
            
            
               Merten roskaantumisen vähentämiseen tähtäävä toiminta on olennainen osa unionin lainsäädäntöä meriympäristön, sen biologisen monimuotoisuuden ja meriekosysteemien suojelemiseksi.
            
            
               Suunnitellussa säädöksessä annetaan kestävän kehityksen tavoitteen 14 ja Napolin julkilausuman linjaisesti uusia määritelmiä ja laajennetaan toimenpiteiden soveltamisalaa neljällä keskeisellä alalla (taloudelliset välineet, muovien kiertotalous sekä merten roskaantumisen maalla ja merellä sijaitsevat lähteet). Vuodesta 2025 alkaen säädöksessä edellytetään myös ennaltaehkäiseviä toimenpiteitä muovien kiertotaloutta varten, erityisesti siirtymällä asteittain pois tiettyjen kertakäyttöisten muovituotteiden kulutuksesta ja tuotannosta ja rajoittamalla tiettyjen kemiallisten lisäaineiden käyttöä muovintuotannossa (Tukholman yleissopimuksen mukaisesti). 
            
            
               Unionin kanta on tarpeen suunnitellun ehdotuksen oikeudellisesti sitovien vaikutusten vuoksi.  
            
         
         
            
               Ehdotus vastaa vihreän kehityksen ohjelman mukaisesti unionin tavoitetta vähentää saastumista ja parantaa ympäristönsuojelua. Sen vuoksi ehdotetaan, että unioni puoltaa suunnitellun säädöksen hyväksymistä.
            
            
               4.Oikeusperusta
            
            
               4.1.Menettelyllinen oikeusperusta
            
            
               4.1.1.Periaatteet
            
            
               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.
            
            
               Ilmaisu ”säädöksiä, joilla on oikeusvaikutuksia” käsittää myös sellaiset säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. 
            
            
               4.1.2.Soveltaminen käsiteltävänä olevassa asiassa
            
            
               Barcelonan yleissopimuksen ja sen pöytäkirjojen sopimuspuolten kokous on sopimuksella eli Barcelonan yleissopimuksella perustettu elin.
            
            
               Suunnitellulla säädöksellä hyväksytään muutoksia Välimeren meriroskan hallintaa koskevaan alueelliseen suunnitelmaan, minkä vuoksi sen hyväksymisellä on oikeusvaikutuksia. 
            
            
               Suunnitellulla säädöksellä ei täydennetä eikä muuteta Barcelonan yleissopimuksen ja sen pöytäkirjojen institutionaalisia rakenteita.
            
            
               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.
            
            
               4.2.Aineellinen oikeusperusta
            
            
               4.2.1.Periaatteet
            
            
               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta esitettävä kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.
            
            
               4.2.2.Soveltaminen käsiteltävänä olevassa asiassa
            
            
               Suunnitellun säädöksen pääasiallinen tavoite ja sisältö liittyvät ympäristön suojeluun.
            
            
               Sen vuoksi ehdotetun päätöksen aineellisena oikeusperustana on SEUT-sopimuksen 192 artiklan 1 kohta.
            
            
               4.3.Päätelmät
            
            
               Ehdotetun päätöksen oikeusperustana tulisi olla SEUT-sopimuksen 192 artiklan 1 kohta yhdessä SEUT-sopimuksen 218 artiklan 9 kohdan kanssa.
            
            
               2021/0354 (NLE)
            
         
         
            
               Ehdotus
            
            
               NEUVOSTON PÄÄTÖS
            
            
               Välimeren merellisen ympäristön ja rannikkoalueiden suojelemisesta tehdyssä yleissopimuksessa (’Barcelonan yleissopimus’) Euroopan unionin puolesta otettavasta kannasta päätökseen hyväksyä Välimeren suojelemisesta maalta peräisin olevalta ja maalla tapahtuvan toiminnan aiheuttamalta pilaantumiselta tehdyn pöytäkirjan (’LBS-pöytäkirja’) 15 artiklan puitteissa muutoksia Välimeren meriroskan hallintaa koskevaan alueelliseen suunnitelmaan
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä sen 218 artiklan 9 kohdan kanssa,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Unioni teki muutetun pöytäkirjan Välimeren suojelemisesta maalta peräisin olevalta ja maalla tapahtuvan toiminnan aiheuttamalta pilaantumiselta, jäljempänä ’LBS-pöytäkirja’, neuvoston päätöksellä 1999/801/EY
                  2
               , ja muutettu pöytäkirja tuli voimaan 11 päivänä toukokuuta 2008. 
            
            
               (2)LBS-pöytäkirjan 15 artiklan mukaan Barcelonan yleissopimuksen ja sen pöytäkirjojen sopimuspuolten kokous voi hyväksyä alueellisia toimintasuunnitelmia, joihin sisältyy toimenpiteitä ja aikatauluja niiden täytäntöönpanemiseksi.
            
            
               (3)Barcelonan yleissopimuksen ja sen pöytäkirjojen sopimuspuolten on määrä hyväksyä 22. kokouksessaan 7–10 päivänä joulukuuta 2021 LBS-pöytäkirjan 15 artiklan puitteissa muutoksia Välimeren meriroskan hallintaa koskevaan alueelliseen suunnitelmaan. Suunnitellussa säädöksessä annetaan uusia määritelmiä ja laajennetaan toimenpiteiden soveltamisalaa neljällä keskeisellä alalla (taloudelliset välineet, muovien kiertotalous sekä merten roskaantumisen maalla ja merellä sijaitsevat lähteet).  
            
            
               (4)On tarpeen vahvistaa Barcelonan yleissopimuksen ja sen pöytäkirjojen sopimuspuolten kokouksessa unionin puolesta otettava kanta, koska päätöksessä hyväksytään muutoksia Välimeren meriroskan hallintaa koskevaan alueelliseen suunnitelmaan, joka sitoo unionia LBS-pöytäkirjan 15 artiklan 3 kohdan mukaisesti.
            
            
               (5)Koska suunniteltu alueellinen suunnitelma vastaa unionin tavoitetta vähentää saastumista ja parantaa ympäristönsuojelua, ehdotetaan, että unioni puoltaa päätöksen hyväksymistä,
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               Barcelonan yleissopimuksen ja sen pöytäkirjojen sopimuspuolten 22. kokouksessa unionin puolesta otettava kanta on puoltaa päätöstä hyväksyä Välimeren suojelemisesta maalta peräisin olevalta ja maalla tapahtuvan toiminnan aiheuttamalta pilaantumiselta tehdyn pöytäkirjan (’LBS-pöytäkirja’) 15 artiklan puitteissa muutoksia Välimeren meriroskan hallintaa koskevaan alueelliseen suunnitelmaan.
            
            
               2 artikla
            
            
               Tämä päätös on osoitettu komissiolle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EYVL L 322, 14.12.1999, s. 18–31.
               
               
                  
                     (2)
                  
                        EYVL L 322, 14.12.1999, s. 18–31.